SKRIFTLIG FORESPØRGSEL E-2935/01

af María Sornosa Martínez (PSE) til Kommissionen

(24. oktober 2001)

Om: De spanske myndigheders passivitet over for den spanske flod Seguras ødelæggelse

Forundersøgelsesdomstol nummer 4 i Murcia (Spanien) har netop godkendt en klage mod La Confederación Hidrográfica del río Segura og mod det regionale styre, for sundheds- og miljøskaderne i ovennævnte flod. Sagsøgerne, heriblandt foreningen Pro-Río de Orihuela (Alicante) og Økologer i Aktion (Ecologistas en Acción), har også annonceret deres plan om at anmelde de spanske myndigheder for misbrug af de EU-midler, der var tildelt med henblik på at forbedre og bevare flodens miljø, til Domstolen.

Det synes tydeligt, at de spanske myndigheder fortsat undlader at opfylde målene for forureningsbekæmpelse af floden Segura, på trods af at have modtaget betragtelig økonomisk støtte fra EU, og på trods af at have været anmeldt til Domstolen for manglende overholdelse af direktiverne 76/464/EØF(1) (udledning af visse farlige stoffer i Fællesskabets vandmiljø) og 91/271/EØF(2) (rensning af byspildevand).

Kan Kommissionen orientere om resultaterne af de procedurer, den iværksatte imod Spanien for forureningen af floden Segura, ved at redegøre detaljeret for de spanske myndigheders svar på Kommissionens krav?

Hvilke nye tiltag agter Kommissionen at tage for at bremse forureningen af floden Segura?

(1) EFT L 129 af 18.5.1976, s. 23.

(2) EFT L 135 af 30.5.1991, s. 40.

Svar afgivet på Kommissionens vegne af Margot Wallström

(13. december 2001)

Kommissionen er bekendt med det problem, der gør sig gældende i Spanien med hensyn til gennemførelsen af Rådets direktiv 76/464/EØF af 4. maj 1976 om forurening, der er forårsaget af udledning af visse farlige stoffer i Fællesskabets vandmiljø(1). Det skal understreges, at som følge af den overtrædelsesprocedure, Kommissionen har indledt mod Spanien i henhold til artikel 226 (tidl. artikel 169) i EF-traktaten, har Domstolen afsagt en dom mod Spanien(2) for ikke at have iværksat programmer til nedbringelse af vandforureningen med visse farlige stoffer, som er opført på liste II i bilaget til Rådets direktiv 76/464/EØF, i modstrid med nævnte direktivs artikel 7. En række andre medlemsstater er ligeledes blevet dømt af Domstolen af samme årsag.

De spanske myndigheder har vedtaget en række foranstaltninger med henblik på at løse dette problem. Heriblandt skal nævnes vedtagelsen af vandplaner for de pågældende indenlandske vandområder. Endvidere er den spanske lov 29/1985 om vand blevet væsentligt ændret i denne forbindelse ved lov 46/1999. De spanske myndigheder har ligeledes givet meddelelse om Real Decreto 995/2000 af 2. juni 2000, som fastsætter kvalitetsmål for visse farlige stoffer.

De spanske foranstaltninger er et positivt skridt med henblik på at opfylde forpligtelserne i henhold til Rådets direktiv 76/464/EØF, særlig artikel 7. Alligevel har Kommissionen skønnet, at Domstolens dom ikke kan betragtes som værende helt fuldbyrdet. Derfor har den sendt en åbningsskrivelse til Spanien i henhold til artikel 228 (tidl. artikel 171) i EF-traktaten.

Svaret fra de spanske myndigheder er nu genstand for en nærmere analyse i Kommissionen. De spanske myndigheder har fremsendt en rapport fra Miljøministeriet om udarbejdelse af programmer til nedbringelse af forureningen med de stoffer, der er anført på liste II, og som er omhandlet i artikel 7 i Rådets direktiv 76/464/EØF, samt nærmere informationer om de forskellige autonome regioner.

Situationen for så vidt angår Segura-floden vil ligeledes blive forbedret med gennemførelsen af de nævnte foranstaltninger. Specielt hvad angår dette problem, har de spanske myndigheder underrettet Kommissionen om planen til miljømæssig genopretning af Segura-bækkenet, som er under udarbejdelse i Miljøministeriet og de autonome regioner Murcia og Valencia, og som vil indebære anlæggelse af vandrensningsanlæg, aftaler mellem myndighederne og industrien, administrative kontrolforanstaltninger samt omfattende investeringer.

Endvidere skal det bemærkes, at rensningen af Segura-floden er blandt de prioriterede opgaver under kapitel 3 (Miljø) i det operative program for Murcia-regionen, der indgår i fællesskabsstøtterammen for de spanske mål 1-regioner i perioden 2000-2006. Fællesskabsstøtten fra strukturfondene til foranstaltningerne i kapitel 3 beløber sig til 428,5 mio. EUR. Desuden er projekter vedrørende rensning af vandet i det pågældende flodbækken ligeledes berettiget til støtte fra Samhørighedsfonden.

(1) EFT L 129 af 18.5.1976.

(2) Dom af 25.11.1998. Sag nr. C-214/96.